J. Brocka, poslanec: (2010-01-20):
Dámy a páni, ako to je so spotrebnou daňou dnes? Na Slovensku je drahšia ako v okolitých krajinách, je nafta drahšia preto, lebo je vyššia spotrebná daň, a tak Slovensko má dnes jednu z najvyšších daní v Európe. Z tlače som sa dozvedel, že po Veľkej Británii druhú najvyššiu. A dôsledkom toho je potom, že slovenskí dopravcovia tak tankovali, a odhady sú, v zahraničí, že to robí až 600 mil. litrov ročne. Naši slovenskí dopravcovia natankovali v zahraničí okolo 600 mil. litrov nafty. Samozrejme, že v zahraničí tankovali aj tí, ktorí cez naše územie len prechádzali. Tí, ktorí tankovali na Slovensku, štatisticky je to 1,5 mld. litrov ročne. Inými slovami, znížená spotrebná daň o 9 centov znamená, a teda len o spotrebnej dani chcem teraz hovoriť, ak budú tankovať doma tí, ktorí tankovali vonku, tak to pre štátny rozpočet môže robiť zvýšenie príjmov o viac ako 50 mil. eur. To je takmer 1,5 mld. korún. Ak by tranzit zahraniční prepravcovia cez naše územie rovnako, teda sprevádzali aj tankovaním na našich čerpacích staniciach, tak je to ďalších takmer 50 mil. eur. Čiže inými slovami, po tomto opatrení, ak by sa začali správať racionálne tí, ktorí dnes tankovali vonku, tak pre štátny rozpočet by vlastne to nemala byť táto zmena žiadna tragédia a bola by to, samozrejme, pre autodopravcov aspoň symbolická kompenzácia za vysoké a drahé mýto. Dámy a páni, ľudia sa správajú väčšinou rozumne, to je taký bonmot a hovorí sa, že vláda iba vtedy, keď musí. U nás to však, na Slovensku, pri tejto vláde neplatilo, pretože ona sa v čase hospodárskej krízy, myslím si, musela alebo mala správať rozumne a toto opatrenie by sme mohli mať už na Slovensku dávno za sebou a mohli z toho mať osoh cez štátny rozpočet všetci občania. Takže je mi ľúto, že to pre túto vládu bolo tak ťažké pochopiť. Pozrite sa, aký konkrétny profit je z toho tankovania len pri jednom kamióne. Keď kamionista s jeho 400-litrovou nádržou alebo nádržami natankuje do plnej nádrže, tak on už len týmto faktom odvedie do štátneho rozpočtu na spotrebnej dani takmer 5 000 slovenských korún. Tí kamionisti, tá stovka kamiónov, ktoré čiastočne blokovali dopravu v Bratislave, tak oni jedným natankovaním odviedli do štátneho rozpočtu pol milióna korún. Alebo inak by som to povedal, že jeden kamionista, keď dvakrát za mesiac natankuje do svojho kamióna, tak vlastne cez spotrebnú daň utiahne jedného starobného dôchodcu na Slovensku cez priemerný starobný dôchodok. Ale to sú možno pre niekoho naivné počty. Ale chcem povedať, že aj pre iných to bude motivácia, resp. bude to sprevádzať profit aj pre iných, nielen pre tých, čo prepravujú po Slovensku tovary, bude to znamenať aj pre slovenskú rafinériu, že bude môcť viac vyrábať a tá bude takisto generovať vyšší zisk, čiže aj daň zo zisku bude vyššia. Jednoducho celé toto funguje tak ako pri iných daniach. Možno si spomínate viacerí diskusie pri rovnej dani, akokoľvek sa to niekomu zdalo nepochopiteľné, že keď sa znižuje daň, ako môžu rásť príjmy štátneho rozpočtu. No bolo to tak. A myslím si, že aj v tomto prípade sa nemusíme obávať a dokonca si myslím, že tie ďalšie návrhy, ktorými najmä predseda vlády, lebo to bol návrh predsedu vlády, nie ministra financií, tlačiť akože do úsporných opatrení a ja si myslím, ako to už povedali aj viacerí predrečníci, že to bol taký trucpodnik predsedu vlády, keď si autodopravcovia dávajú podmienky a on evidentne im musel ustúpiť, alebo im ustúpil, tak aj on si dal nejakú podmienku. A je to skôr také divadielko, lebo ani minister financií nevedel na prvé otázky odpovedať, že čo bude, aké úspory v štátnom rozpočte alebo vo verejných financiách bude znamenať napríklad projekt zoštíhlenia vlády, tak ako to navrhuje vláda aj na tejto schôdzi. Keď si uvedomím, že vláda použila 50 mil. eur, viac ako 50 mil. eur na šrotovné, čo slovenskej ekonomike – ekonomike, nie tým jednotlivcom pred dôchodkom, ktorí si kúpili to najlacnejšie auto vďaka tejto, by som povedal, pasci, ale slovenskej ekonomike to nijako nepomohlo. Typický občan, ktorý využil šrotovné, vraj je 57-ročný východniar pred dôchodkom, človek, ktorý by skôr mal šetriť si peniaze, lebo možnože je on ten, ktorý bude dostávať nízky dôchodok, aby sa mu jeho úspory zišli, ale títo ľudia, toto je priemerný občan, ktorý sa dal nachytať slovenskej vláde. Je mi ľúto, že susedia, že česká vláda takéto opatrenie nepotrebovala urobiť, ale očakával by som od nich, keby aspoň tým susedným krajinám alebo na Slovensko poslali slovenskej vláde ďakovný telegram, ako slovenská vláda prispela k tomu, že českej ekonomike istým spôsobom pomohla cez šrotovné. Takže KDH podporí návrh na zníženie spotrebnej dane. To ďalšie sa týka možno iných návrhov, ktoré budeme prerokúvať neskôr, ale predsa len ešte jedna myšlienka. Priznám sa, že mi nenapadlo (povedané so smiechom), že by protest, teda skôr ako tento návrh prišiel do parlamentu, že by aj protest, v tomto prípade protest autodopravcov, mohol byť protikrízovým opatrením. Vláda ho môže pokojne zaradiť medzi jedno z tých niekoľko desiatok protikrízových opatrení. Je to rozumné stimulačné opatrenie, ktoré niekoľkonásobne pomôže slovenskej ekonomike, a to už nemyslím len, že bude lacnejšia nafta a že bude Slovensko viac konkurencieschopnou krajinou v súťaži s okolitými. Ja si myslím, že toto opatrenie bolo potrebné prijať oveľa skôr, pretože nafta patrí medzi náklady výroby, medzi náklady prepravcov a tieto ovplyvňujú hospodársky rast. Na Slovensku sa takmer 80 % tovarov prepravuje nákladnou cestnou dopravou, čiže znížiť náklady dopravy stimuluje ekonomický rast. Treba, samozrejme, urobiť aj iné opatrenia, aby Slovensko bolo viac konkurencieschopnou krajinou. V jednom z tých opatrení vlastne v skrátenom konaní o tomto zákone sa aj hovorí, že vláda si uvedomuje, že treba prispieť k zlepšeniu podnikateľského prostredia. A ja si myslím, že tie spotrebné dane, to nestačí. Slovensko by malo byť atraktívnejšou krajinou aj pre domácich, aj pre zahraničných prepravcov, ale tak, že treba urobiť ešte ďalšie opatrenia a ďalšiu zásadnú zmenu v oblasti výšky spoplatnenia ciest a diaľnic, aby sa nestalo, že síce tí dopravcovia budú tankovať na Slovensku, aj tí zahraniční, ale na prepravu budú viac používať cesty alebo diaľničnú sieť cudzích alebo susedných štátov. Ale to už je takisto predmetom iného zákona. Takže Kresťanskodemokratické hnutie tento návrh zákona podporí. Ďakujem za vašu pozornosť.